[bookmark: _heading=h.56u8dvsgx1lu]JAVNI POZIV ZA PRIJAVU STRUČNJAKA ZA IZRADU SADRŽAJA ZA POTREBE PORTALA ZA DIGITALNO OBRAZOVANJE I TEHNOLOGIJE U NASTAJANJU – DOT

[bookmark: _heading=h.b9w2a2ik2q1s]1. Svrha javnog poziva

Ovim javnim pozivom (dalje u tekstu: Poziv) CARNET poziva stručnjake[footnoteRef:1] iz područja obrazovanja, digitalnih i informacijskih tehnologija u Republici Hrvatskoj, na prijavu za suradnju u izradi stručnih sadržaja za portal za digitalno obrazovanje i tehnologije u nastajanju (u daljnjem tekstu: portal DOT). Portal DOT je specijalizirani mrežni portal CARNET-a, a predstavlja središnje mjesto za informiranje, edukaciju i razmjenu iskustava o primjeni digitalnih tehnologija u obrazovanju i u znanstveno-istraživačkom radu. Ciljanu publiku portala DOT čine nastavnici, profesori, studenti, znanstvenici, IT stručnjaci, predstavnici gospodarstva, kreatori politika, EdTech industrija te svi drugi dionici zainteresirani za razvoj i primjenu digitalnih tehnologija u akademskom okruženju. [1:  Napomena: Uporaba imenica stručnjak, autor, kandidat, član i dr. u tekstu odnosi se na osobe ženskog i muškog spola.] 


[bookmark: _heading=h.6hiy371hj5tk]2. Teme i formati sadržaja
[bookmark: _heading=h.dbzswnhxxotk]
[bookmark: _heading=h.mm7t7qeyoc5d]2.1. Tematski okvir sadržaja

Teme namijenjene objavi na portalu DOT moraju biti sadržajno usmjerene na primjenu digitalnih obrazovnih tehnologija — od umjetne inteligencije, kibernetičke sigurnosti i sistemskih IT tema do inkluzije u obrazovnom okruženju.

Teme predlažu stručnjaci, a odobrava ih CARNET.

Tematski okvir uključuje, ali nije ograničen na sljedeća područja:
· Inovacije u pedagogiji visokog obrazovanja (UI, VR/AR, gamifikacija, IoT, robotika, blockchain, analitika učenja, metaverzum, digitalni identitet)
· Suradničko i problemsko učenje (digitalni obrazovni sadržaji, obrnuta učionica, aktivno učenje, STEAM, dizajn prostora za učenje)
· Tehnološka rješenja (interaktivna ploča, simulacije, online laboratoriji, obrazovna multimedija, LMS, ITS, CVE, e-tutorstvo)
· Sveučilišta digitalnog doba (digitalna zrelost, mikro kvalifikacije, internacionalizacija, helpdesk, digitalna transformacija servisa)
· Profesionalni razvoj (jačanje digitalnih kompetencija, formalno i neformalno obrazovanje, suradnja i razmjena iskustava, praćenje trendova i istraživanja te alati i resursi za osobni razvoj)
· Otvorenost (otvoreno obrazovanje, otvorena znanost, otvoreni podaci, open source)
· Dobrobit, pravednost, inkluzija i održivost (digitalna inkluzija, asistivna tehnologija, univerzalni dizajn, podrška studentima s raznolikim obrazovnim potrebama, uključujući studente s invaliditetom i sve studente suočene s preprekama u pristupu obrazovanju)
· Politike i upravljanje (sigurnost, e-uprava, upravljanje podacima, rudarenje podataka)
· Partnerstvo znanost–industrija (zapošljivost, karijerno savjetovanje, start-upovi, suradnja s industrijom)
· Digitalna transformacija pisanja i izdavaštva (digitalno izdavaštvo, platforme, otvoreni pristup)
· Teme za doktorande i studente (digitalne kompetencije, osnaživanje studenata)
· Sistemske IT teme (IT podrška, administracija, sigurnost, cloud, GDPR, transformacija IT uloga u visokom obrazovanju)
· Kibernetička sigurnost
[bookmark: _heading=h.3fi6jkk4xmzk]
[bookmark: _heading=h.t7jg8jo5ggm1]2.2. Formati sadržaja

Za portal DOT izrađuju se sljedeći formati sadržaja:
· Autorski članak
· Intervju
· Članak IT tematike
· Recenzija digitalnog alata
· Reportaža 
Odabrani kandidati dužni su, uz predani sadržaj, dostaviti svoje ime i prezime, naziv institucije u kojoj su zaposleni te kratku biografiju, koji će biti javno objavljeni na portalu DOT. Prijavom na Javni poziv kandidati potvrđuju da su upoznati s navedenim uvjetima te daju svoju privolu za obradu i javnu objavu navedenih osobnih podataka na portalu DOT u svrhu predstavljanja autora.
Autorski članak

Autorski članak podrazumijeva originalni stručni tekst u kojem autor sustavno obrađuje određenu temu koju je predložio i koja je odobrena od strane CARNET-a. Za objavu na portalu DOT autorski članak mora sadržavati:
· naslov
· sažetak na hrvatskom i engleskom jeziku, opsega od 100 do 250 riječi po jeziku
· sadržaj podijeljen na (i) uvod, (ii) opis, razradu teme i pregled rezultata, (iii) zaključak
· popis literature
· ključne riječi

Autorski članak mora biti napisan prema Uputama za pisanje autorskih članaka koje će autoru dostaviti CARNET. Autorski članak mora imati između 900 i 2500 riječi.

Intervju

Intervju je strukturirani razgovor u kojem se kroz autorova pitanja i odgovore sugovornika dolazi do mišljenja, iskustva i kompetencija sugovornika na određenu temu. Intervju se mora sastojati od:
· kraćeg uvoda, u kojem se objašnjava povod razgovoru te navode osnovni podaci o sugovorniku, s naglaskom na njegovim poslovnim rezultatima i postignućima,
· strukturiranih pitanja i odgovora.

Intervju mora biti izrađen prema Uputama za pisanje intervjua koje će autoru dostaviti CARNET. Intervju mora imati između 900 i 2000 riječi.

Uz intervju autor obavezno mora dostaviti najmanje jednu, a poželjno više fotografija intervjuirane osobe, osim u iznimnim slučajevima kada iz opravdanog razloga nije moguće pribaviti pristanak sugovornika.
Od autora se očekuje da samostalno predloži sugovornike i teme intervjua.

Članak IT tematike

Članak IT tematike podrazumijeva autorski tekst koji je prvenstveno namijenjen IT stručnjacima i sistemskim administratorima u obrazovanju koji se bave razvojem, održavanjem i unaprjeđenjem informacijske infrastrukture fakulteta i sveučilišta.

U fokusu članka IT tematike moraju biti teme vezane uz sistemsku IT podršku, digitalnu transformaciju, evoluciju IT uloga u akademskom okruženju, kao i iskustva iz prakse u primjeni novih tehnologija, sigurnosti, automatizacije, oblaka, upravljanja sustavima i podrške nastavnom i istraživačkom procesu te GDPR. Članak IT tematike ne mora nužno sadržavati analizu i kritički osvrt već mu je u primarnom fokusu praktična primjena tema, izazova i rješenja vezanih uz održivost IT sustava, sigurnost, automatizaciju, integraciju novih tehnologija te na ulogu IT-a u podršci nastavnom i istraživačkom procesu. Od autora se očekuje da samostalno predloži teme za članak IT tematike.

Članak IT tematike mora biti izrađen prema Uputama za pisanje stručnih članaka na portalu DOT te imati između 900 i 2500 riječi.

Recenzija digitalnog alata

Recenzija digitalnog alata podrazumijeva stručni prikaz i ocjenu digitalnog alata u smislu njegove primjenjivosti u praksi. Iz recenzije mora biti jasno vidljivo:
· glavne prednosti i nedostaci digitalnog alata,
· u kojem kontekstu je primjenjiv,
· na koji je način njegova učinkovitost dokazana.

Od autora se očekuje da predloži alat o kojem bi pisao, uzimajući pri odabiru u obzir kriterij njegove dokazane učinkovitosti u poboljšanju rezultata obrazovanja, prvenstveno u akademskoj zajednici, a prema potrebi i kod školske zajednice. Iznimno digitalni alat koji će biti predmet recenzije može predložiti i CARNET.

Recenzija digitalnog alata mora biti izrađena prema Uputama za pisanje recenzije alata koje će autorima dostaviti CARNET te imati između 900 i 1500 riječi.

Uz recenziju je potrebno dostaviti najmanje tri fotografije ili prikaza zaslona (engl. screenshot) alata, iz kojih je vidljivo sučelje alata i prikaz glavnih funkcionalnosti. Opis tih prikaza se ne ubraja u broj riječi samog sadržaja. 

Reportaža
Reportaža podrazumijeva originalni novinarsko-stručni tekst u kojem autor na temelju neposrednog iskustva, praćenja događaja, terenskog rada i razgovora sa sudionicima slikovito i analitički obrađuje određenu temu, događaj ili praksu iz područja digitalnog obrazovanja i tehnologija, a koja je prethodno odobrena od strane CARNET-a. Od autora se očekuje da samostalno predloži teme za reportaže.
Za objavu na portalu DOT reportaža mora sadržavati:
· naslov i podnaslov (ili nadnaslov)
· sažetak na hrvatskom i engleskom jeziku, opsega od 100 do 150 riječi po jeziku
· tekstualni sadržaj koji obuhvaća:
· (i) uvodni dio koji uvodi čitatelja u kontekst, mjesto ili događaj
· (ii) razradu teme kroz zapažanja s terena, izjave ili intervjue sa sudionicima te analizu primjene tehnologija/metoda u praksi
· (iii) zaključni osvrt autora
· autorske ili ustupljene vizualne priloge (fotografije, slike ili multimedijske zapise) s opisom i navedenim izvorom/autorom
· po potrebi, popis korištenih izvora ili dodatnih poveznica
· ključne riječi
· podatke o autoru.
Reportaža mora biti napisana prema Uputama za pisanje reportaža koje će autoru dostaviti CARNET. Reportaža mora imati između 900 i 2000 riječi.

[bookmark: _heading=h.tx9urjgy5xyc]2.3. Opći kriteriji kvalitete sadržaja

Svi sadržaji izrađeni za portal DOT moraju:
· biti jasno, stručno i činjenično točno napisani,
· imati jasno definiranu strukturu,
· biti napisani profesionalnim stilom, bez kolokvijalizama i osobnih anegdota,
· promicati vrijednosti inkluzije, multikulturalnosti i društvene pravde/odgovornosti,
· sadržavati 3 ključne riječi,
· imati popis referenci i svih korištenih izvora,
· biti optimizirani za tražilice (SEO).

Svi sadržaji izrađuju se sukladno uredničkim smjernicama i tehničkim uputama koje CARNET dostavlja stručnjaku po početku angažmana. 

[bookmark: _heading=h.3fx0buegxkxw]3. Stručnjaci za izradu sadržaja

Ovim Pozivom pozivaju se na suradnju zainteresirani stručnjaci koji će izrađivati sadržaje za portal DOT:

1. Stručnjak 1 - Autor - 12 izvršitelja
2. Stručnjak 2 - Autor članka IT tematike - 6 izvršitelja
3. Stručnjak 3 - Recenzent digitalnih alata - 6 izvršitelja

Opisi poslova stručnjaka 

Opis posla stručnjaka 1. Autor

Stručnjak 1 - Autor zadužen je za samostalno predlaganje tema, istraživanje i izradu autorskih članaka i reportaža te pripremu i provedbu intervjua s osobama od značaja i inspiracije za područja digitalnog obrazovanja, tehnologije i znanosti. Autor pri odabiru tema koristi tematski okvir naveden u Poglavlju 2 te prati aktualne trendove, znanstvene spoznaje i primjere dobre prakse iz područja digitalnog obrazovanja i tehnologija u obrazovanju. U okviru svog angažmana dužan je osigurati kvalitetu, točnost i vjerodostojnost informacija. 

Minimalan broj sadržaja koje je stručnjak dužan isporučiti u okviru ugovora iznosi 1 sadržaj.

Opis posla stručnjaka 2. Autor članka IT tematike

Stručnjak 2 - Autor članka IT tematike zadužen je za istraživanje, osmišljavanje i izradu stručnih članaka iz područja informacijskih tehnologija u visokom obrazovanju, s posebnim naglaskom na teme relevantne za sistemsko inženjerstvo i upravljanje IT infrastrukturom. U okviru svog angažmana stručnjak identificira aktualne i relevantne teme, te izrađuje stručno utemeljene, jasno strukturirane i praktično primjenjive sadržaje koji se temelje na relevantnim izvorima, primjerima dobre prakse i iskustvima iz stvarnog okruženja.

Od stručnjaka se očekuje aktivno praćenje novosti i trendova u području digitalnog obrazovanja i tehnologija te iniciranje i razvoj novih tema i formata; usku suradnju i komunikaciju s osobom iz Uredništva Portala i recenzentima radi osiguravanja kvalitete i vjerodostojnosti članaka. 

Minimalan broj sadržaja koje je stručnjak dužan isporučiti u okviru ugovora iznosi 1 sadržaj.

Opis posla stručnjaka 3. Recenzent digitalnih alata

Stručnjak 3. Recenzent digitalnih alata zadužen je za istraživanje digitalnih alata te osmišljavanje i izradu recenzija digitalnih alata namijenjenih ciljanoj publici portala DOT. U okviru svog angažmana stručnjak sustavno identificira i predlaže digitalne alate relevantne za akademsku zajednicu, provodi analizu funkcionalnosti i mogućnosti primjene alata u obrazovnom kontekstu, koristi relevantne izvore, primjere iz prakse i dostupne podatke o učinkovitosti alata, te izrađuje objektivne i argumentirane recenzije usmjerene na praktičnu primjenjivost.

Od stručnjaka se očekuje kontinuirano praćenje razvoja digitalnih alata i tehnologija te iniciranje prijedloga za evaluaciju alata od posebnog značaja za visoko obrazovanje.

Minimalan broj sadržaja koje je stručnjak dužan isporučiti unutar ugovora iznosi 1 sadržaj.

3.1. Obveze i odgovornosti stručnjaka
[bookmark: _heading=h.r4a1ruei1ygh]
Stručnjaci odabrani temeljem ovog Poziva obvezni su izvršavati svoje obveze i zadatke profesionalno, odgovorno i u skladu sa svim uputama CARNET-a.
[bookmark: _heading=h.2sah78cies7t]
Stručna priprema i izrada sadržaja
[bookmark: _heading=h.j7hqyu2kgbkp]
Stručnjak je obvezan:
· analizirati postojeće sadržaje i relevantnu literaturu, na hrvatskom i engleskom jeziku, iz područja za koje izrađuje sadržaj,
· predlagati teme i format sadržaja,
· izrađivati sadržaje sukladno odobrenim temama i dogovorenim formatima,
· primjenom stručnih i metodičkih znanja doprinositi kvaliteti, vjerodostojnosti i relevantnosti sadržaja,
· izrađivati sadržaje sukladno svim općim uputama, uredničkim kriterijima te tehničkim zahtjevima koje mu dostavlja CARNET,
· doraditi, ispraviti i oblikovati sadržaje prema uputama CARNET-a, sve do konačnog odobrenja,
· po potrebi ažurirati sadržaje radi njegove relevantnosti, osobito u slučaju promjena u području digitalnog obrazovanja i tehnologija.
[bookmark: _heading=h.xad76htbf5zi]
Sadržaj se objavljuje na portalu DOT isključivo nakon odobrenja CARNET-a. 

[bookmark: _heading=h.wq8vbs4qst5b]Dinamika izrade sadržaja i rokovi

Izrada sadržaja odvija se sukcesivno, prema dogovorenoj dinamici, tijeku provedbe aktivnosti te vremenskom planu koji se usuglašava između CARNET-a i stručnjaka na početku suradnje.

Stručnjak je obvezan:
· poštovati dogovorenu dinamiku izrade sadržaja,
· pravodobno izvršavati preuzete obveze,
· pravodobno obavijestiti CARNET o eventualnim okolnostima koje mogu utjecati na izvršenje zadataka.

Svi sadržaji moraju biti izrađeni i odobreni od strane CARNET-a najkasnije do 30. studenog 2026. godine.

Isporuka sadržaja

Isporuka sadržaja provodi se kontinuirano, pri čemu je stručnjak obvezan:
· dostavljati sadržaj u tekstualnom obliku, u rokovima, na mjestu i prema dinamici koje utvrdi CARNET,
· dostavljati CARNET-u sve verzije sadržaja (prijedloge tema, radne verzije, završne materijale),
· po potrebi dostavljati dodatne materijale (fotografije, grafike, prikaze zaslona i dr.).

Vrstu i format datoteka te način pohrane i razmjene sadržaja i materijala određuje CARNET.

Suradnja i komunikacija

Stručnjak je tijekom cijelog trajanja suradnje obvezan ostvarivati kontinuiranu suradnju i komunikaciju s CARNET-om, uključujući Uredništvo portala DOT kao glavno operativno tijelo za provedbu ovog Poziva, te druge osobe i timove koje CARNET odredi.

Komunikacija se odvija putem radnih sastanaka (uživo i online), elektroničke pošte, telefonske komunikacije te drugih dogovorenih kanala komunikacije.

Stručnjak je obvezan:
· redovito izvještavati CARNET o napretku i dinamici izrade sadržaja
· omogućiti CARNET-u uvid u tijek izrade sadržaja,
· pravodobno komunicirati eventualne nejasnoće, poteškoće i zastoje u radu,
· postupati prema zaprimljenim uputama i povratnim informacijama.

Jezik i pismo

Sve aktivnosti, komunikacija i dokumentacija u okviru izvršenja obveza i odgovornosti stručnjaka moraju biti na hrvatskom jeziku i latiničnom pismu.

Jamstva za izrađeni sadržaj

Stručnjak jamči da su svi izrađeni i isporučeni sadržaji stručno utemeljeni, činjenično točni i vjerodostojni.

Stručnjak je odgovoran za kvalitetu i točnost informacija te se obvezuje ukloniti sve uočene pogreške u roku od 12 mjeseci od objave sadržaja na portalu DOT. Rok za otklanjanje prijavljene pogreške iznosi 15 dana od dana zaprimanja prijave od strane CARNET-a.

Stručnjak jamči da je isporučeni sadržaj rezultat njegova samostalnog rada, da nije ranije objavljen te da nije plagijat. CARNET zadržava pravo provjere isporučenih sadržaja korištenjem odgovarajućih alata i metoda za otkrivanje plagijata. U slučaju utvrđenih nepravilnosti, stručnjak je obvezan bez odgode ukloniti sporni sadržaj te isti nadomjestiti originalnim sadržajem.

[bookmark: _heading=h.vqpudx2d2a5]3.2. Autorska prava

Stručnjak jamči da je isporučeni sadržaj njegovo izvorno autorsko djelo, originalno i bez plagijata te da njegovom izradom i korištenjem nisu prekršena autorska ni srodna prava trećih osoba. Stručnjak u cijelosti odgovara za poštivanje autorskih i srodnih prava u vezi s izrađenim sadržajem.

Stručnjak se obvezuje ugovorom za CARNET zasnovati isključivo pravo iskorištavanja autorskog djela koje je sadržajno, vremenski i prostorno neograničeno.

CARNET zadržava pravo prerade, prilagodbe i izmjene izrađenog sadržaja bez dodatne suglasnosti stručnjaka.

U slučaju bilo kakvih sporova proizašlih ili zahtjeva trećih osoba proizašlih iz povrede autorskih i srodnih prava korištenih u izrađenim sadržajima stručnjak preuzima odgovornost u cijelosti. Ako CARNET pretrpi štetu zbog neovlaštenog korištenja autorskih prava, stručnjak se obvezuje nadoknaditi CARNET-u nastalu štetu sukladno odredbama Zakona o obveznim odnosima.

Ako stručnjak dostavlja dodatne materijale (npr. fotografije, video isječke, slike zaslona, ilustracije, itd.) obvezan je i za njih osigurati odgovarajuća prava korištenja. CARNET ne snosi odgovornost za eventualne povrede autorskih i srodnih prava nastale korištenjem dodatnih materijala koje je stručnjak dostavio.

[bookmark: _heading=h.2w6pk0evv9xb]3.3. Neispunjavanje obveza

Neispunjavanje ili neuredno ispunjavanje obveza utvrđenih ovim Pozivom i sklopljenim ugovorom predstavlja kršenje ugovornih obveza.

U slučaju takvog kršenja CARNET može zatražiti otklanjanje nepravilnosti u primjerenom roku ili, ako se obveze ne izvršavaju sukladno preuzetim obvezama, prekinuti suradnju odnosno raskinuti ugovor.

[bookmark: _heading=h.kvnuva7sabn1]4. Naknade

Stručnjaku za izrađeni sadržaj pripada odgovarajuća financijska naknada. Iznos naknade za jedan izrađeni sadržaj iznosi 300 € neto.

Naknada se isplaćuje po odobrenom sadržaju. Odobrenje sadržaja od strane CARNET-a, potvrđeno primopredajnim zapisnikom, predstavlja osnovu za isplatu financijske naknade.

[bookmark: _heading=h.mgholdmxwsib]5. Kriteriji odabira stručnjaka

Odabir stručnjaka provodi se na temelju unaprijed utvrđenih kriterija i sustava bodovanja.

[bookmark: _heading=h.6vu7l9km6via]5.1. Ispunjavanje minimalnih uvjeta

Kandidat koji se prijavljuje na ovaj Poziv mora ispunjavati sljedeće minimalne uvjete:
 
1. Stručnjak 1. Autor 
· završen doktorski studij
· Objavljena minimalno 3 autorska članka*

2. Stručnjak 2. Autor članaka IT tematike
· završen preddiplomski studij
· Objavljen minimalno 1 autorski članak*

3. Stručnjak 3. Recenzent digitalnih alata
· završen diplomski studij (magistar, diplomski sveučilišni ili stručni studij)
· Objavljena minimalno 3 autorska članka*

*Pod pojmom objavljenog autorskog članka podrazumijeva se tekst koji ispunjava sve sljedeće uvjete:
1.	Autorstvo – kandidat je naveden kao autor ili koautor neposredno uz naslov teksta. Ne priznaje se navođenje imena kandidata u programu skupa, najavi, popisu predavača ili sudionika, impresumu ni uredništvu publikacije.
2.	Datum – tekst je objavljen od 1. siječnja 2021. godine do dana objave ovog Poziva.
3.	Objava – tekst je objavljen, što u smislu ovog Poziva znači da je: (a) tiskan u publikaciji koja ima ISSN ili ISBN (časopis, zbornik, knjiga, novine) ili (b) objavljen na mrežnoj stranici časopisa, zbornika, izdavača, medija ili institucije koja ima impresum ili navedeno uredništvo, uz vidljiv datum objave. Tekst se smatra objavljenim i ako je pristup tekstu naplatan.
4.	Opseg – tekst čiji je kandidat autor ima najmanje 800 riječi, ne računajući popis literature. Uvjet se odnosi na tekst kandidata, a ne na publikaciju u kojoj je objavljen. Za tekst objavljen u zborniku, časopisu ili knjizi kandidat obvezno navodi stranice (od – do) na kojima se tekst nalazi.

Dokaz objave. Kandidat za svaki tekst dostavlja jedan od sljedećih dokaza:
–    tekst javno dostupan u cijelosti: poveznica na tekst;
–    tekst dostupan uz naplatu ili prijavu: tekst u PDF obliku i poveznica na javno dostupnu stranicu izdavača na kojoj su vidljivi naslov teksta, autori i datum objave (npr. stranica sa sažetkom);
–    tekst objavljen samo u tiskanom obliku: tekst u PDF obliku (sken) i preslika naslovnice, impresuma i sadržaja publikacije iz kojih su vidljivi naziv publikacije, ISSN ili ISBN, datum ili godina izdanja, naslov teksta, ime kandidata i stranice.
Snimka zaslona (engl. print screen) sama po sebi ne smatra se dokazom objave. Tekst za koji nije dostavljen propisani dokaz, ili ga Povjerenstvo ne može otvoriti, ne boduje se.
Pravila dostave tekstova. Povjerenstvo ne pretražuje publikacije ni mrežne stranice. Kandidat je dužan dostaviti tekstove tako da se svaki tekst može provjeriti bez traženja:
–    poveznica mora voditi izravno na tekst; ne priznaje se poveznica na naslovnu stranicu portala, broj časopisa, cijeli zbornik, rezultate pretraživanja ili mapu s više dokumenata;
–    svaki tekst dostavlja se kao zasebna PDF datoteka koja sadrži samo stranice tog teksta (bez ostatka publikacije), a dokaz objave kao zasebna datoteka;
–    datoteke se imenuju prema rednom broju iz Prijavnog obrasca: Prezime_Tekst1.pdf, Prezime_Tekst1_dokaz.pdf, Prezime_Tekst2.pdf itd.;

Tekst koji nije dostavljen sukladno ovim pravilima ne boduje se.
Ne priznaju se: objave na društvenim mrežama, osobnim blogovima i osobnim mrežnim stranicama kandidata; najave i sažeci izlaganja; knjige sažetaka; programi skupova; prezentacije; plakati (posteri); snimke predavanja; priopćenja za medije; neobjavljeni tekstovi, tekstovi u postupku objave i tekstovi objavljeni samo kao predobjava (engl. preprint); završni, diplomski i doktorski radovi; intervjui u kojima je kandidat sugovornik, a ne autor.
Isti tekst objavljen na više mjesta ili na više jezika boduje se jednom.
Ispunjavanje minimalnih uvjeta predstavlja nužan preduvjet za uključivanje kandidata u daljnji postupak ocjenjivanja. Minimalne uvjete ocjenjuju svi članovi povjerenstva s DA (ispunjava) ili NE (ne ispunjava).

Kandidat koji ne zadovolji minimalne uvjete ili ne dostavi dokumentaciju kojom to dokazuje bit će isključen iz daljnjeg postupka odabira. 

[bookmark: _heading=h.d0uwdcp3jp8d]5.2. Bodovanje stručnog iskustva

Kandidat koji ispunjava minimalne uvjete rangira se prema ostvarenim bodovima temeljem propisanih kriterija za stručno iskustvo, navedenim u tablici u nastavku.

	Stručnjak 1 - Autor 

	Kriterij
	Raspon godina	
	Bodovi
	Maksimalan broj bodova

	Broj godina radnog iskustva u nastavi na visokom učilištu*	
	1 - 2 godine	
	1
	do 3 boda

	
	3 - 4 godine
	2
	

	
	5 i više godina
	3
	

	Stručnjak 2 - Autor članaka IT tematike

	Kriterij
	Raspon godina	
	Bodovi
	Maksimalan broj bodova

	Broj godina radnog iskustva na visokom učilištu* na poslovima koji uključuju primjenu IKT-a	
	1 - 2  godine	
	1
	do 3 boda

	
	3 - 4 godine
	2
	

	
	5 i više godina	
	3
	

	Stručnjak 3 - Recenzent digitalnih alata

	Kriterij
	Raspon godina	
	Bodovi
	Maksimalan broj bodova

	Broj godina radnog iskustva u nastavi na visokom učilištu*
	1 - 2 godine 
	1
	do 3 boda

	
	3 - 4 godine	
	2
	

	
	5 i više godina	
	3
	



* Pod pojmom visoko učilište podrazumijevaju se sveučilišta, fakulteti, umjetničke akademije i veleučilišta osnovana kao javna ili privatna visoka učilišta. 

[bookmark: _heading=h.ozrk788ejrwp]5.3. Dostava dokumentacije

Kandidat koji podnosi prijavu na ovaj Poziv dužan je dostaviti dokumentaciju kojom dokazuje ispunjavanje kriterija odabira stručnjaka. Predložak životopisa dostupan je za preuzimanje kao Prilog 1. ovog Poziva, a kandidat ga je obvezan koristiti prilikom prijave na ovaj Poziv.

U svrhu dokazivanja minimalnih uvjeta iz ovog Poziva kandidat mora dostaviti:
1. ispunjen životopis (Prilog 1.) iz kojeg je vidljivo ispunjavanje minimalnih uvjeta
2. presliku diplome ili presliku nostrificiranog dokumenta u slučaju inozemnih obrazovnih kvalifikacija

U slučaju promjene prezimena kandidat je dužan dostaviti dokument iz kojeg je promjena vidljiva (npr. vjenčani list).

U svrhu dokazivanja kriterija vezanih za stručno iskustvo za koje se ostvaruju bodovi, kandidat mora dostaviti sljedeće:
1. ispunjen životopis (Prilog 1.) iz kojeg je vidljivo ispunjavanje uvjeta stručnog iskustva
2. potvrdu poslodavca iz koje je vidljiva vrsta poslova i razdoblje njihova obavljanja, a kao dokaz trajanja zaposlenja može se dostaviti i elektronički zapis o radnopravnom statusu. 

Reference iz životopisa koje se neće moći nedvojbeno potvrditi neće se uzeti u obzir u postupku odabira kandidata.
[bookmark: _heading=h.e4sgqk6yxiua]
[bookmark: _heading=h.mbxfz1mcy3h9]6. Način podnošenja prijave

Prijave na ovaj Poziv podnose se isključivo elektroničkim putem na adresu:

dot@carnet.hr

U naslovu poruke potrebno je navesti „Prijava stručnjaka za izradu sadržaja za Portal DOT“ uz navođenje profila stručnjaka za koji se kandidat prijavljuje.

Kandidat se može prijaviti i biti izabran kao stručnjak na više od jednog profila. U tom slučaju potrebno je da dostavi zasebnu prijavu za svaki profil stručnjaka za koji se prijavljuje.

Rok za dostavu prijava je do 18.10.2026. do 23:59 sati.

Nepotpune i zakašnjele prijave se neće razmatrati.

Kandidat može postavljati pitanja vezano uz tekst Poziva putem elektroničke pošte na adresu dot@carnet.hr najkasnije do 15.10.2026. godine do 23:59 sati.

[bookmark: _heading=h.rp828oag1iaj]7. Postupak odabira stručnjaka

Provjeru ispunjavanja kriterija provodi Stručno povjerenstvo sastavljeno od predstavnika CARNET-a koje imenuje ravnatelj CARNET-a. Povjerenstvo razmatra pristigle prijave te ravnatelju CARNET-a podnosi zajednički izvještaj o ispunjavanju kriterija i evaluaciji pristiglih prijava.

Ako više kandidata za isti profil ostvari jednak broj bodova, prednost ima kandidat koji je ranije podnio prijavu.

Odluku o odabiru stručnjaka donosi ravnatelj CARNET-a na prijedlog Stručnog povjerenstva. Odluka o odabiru bit će objavljena na mrežnim stranicama CARNET-a.

Odabrani stručnjaci prihvaćaju sve uvjete ovog Poziva i odluke Stručnog povjerenstva.

Odabranim stručnjacima bit će dostavljene informacije o potpisivanju ugovora i početku angažmana.
